section_heading: Povijest
paragraph_text: Kada je započeo raspad SFRJ 1991. godine, mediji u Srbiji su prestali istinito izvještavati, pa su novinari NDNV-a svakodnevno iz svojih prostorija Novosađanima, uz pomoć razglasa, čitali vijesti koje nisu smjele biti objavljene u medijima. Akcija se zvala "Prozor", a često se događalo da se ispod prozora NDNV-a okupi i po nekoliko tisuća ljudi. Bio je to istovremeno i kolektivni prosvjed protiv rata i neistinitog izvješćivanja. Upravo zbog toga, NDNV je od osnivanja pa do 2000. godine režim Slobodana Miloševića proglašavao "produženom rukom stranih sila". Godine 1992. NDNV je počeo objavljivati Vojvođanski građanski list "Nezavisni", koji je tijekom cjelokupnog svog izlaženja (prestao izlaziti 2002. godine) imao izrazito građansku, antinacionalističku i antiratnu orijentaciju.